FI Euroopan unionin virallinen lehti CE 65/84

(2004/C 65 E/094)

KIRJALLINEN KYSYMYS E-1515/03

esittäjä(t): André Brie (GUE/NGL) komissiolle

(6. toukokuuta 2003)

Aihe: Laajat metsienhakkuut luontotyyppien sekä luonnonvaraisen eläimistön ja kasviston suojelualueilla Elbe-Elsterin alueella (Brandenburgin osavaltio, Saksa)

Schwarze Elster-, Pulsnitz- ja Röder -jokien varrella (Elbe-Elsterissä Brandenburgin osavaltiossa) on jo jonkin aikaa toteutettu huomattavia metsien ja pensaiden hakkuutoimia, jotka asiasta vastaava viranomainen (Brandenburgin osavaltion ympäristövirasto) on perustellut välttämättöminä kyseisten joki-penkereiden siistimis- ja kunnostustoimina.

Tällaisia toimia on toteutettu/toteutetaan seuraavilla luontotyyppien suojelualueilla:

— suojelualue 509 ”Pulsnitz ja syvänteet”

— suojelualue 495 ”Schwarze Elsterin keskijuoksu”

— suojelualue 231 ”Arnsnestean nousuvedet”

— suojelualue 498 ”Pikku Röder”.

Brandenburgin ympäristövirasto katsoo, että kyse on kunnostustoimesta (tulvilta suojeluun liittyvistä kiireisistä syistä), vaikka kyseiset joet eivät aiheuttaneet minkäänlaista tulvavaaraa elokuun 2002 tai tammikuun 2003 tulvien aikana. Kyseisillä luontotyyppien sekä luonnonvaraisen eläimistön ja kasviston suojelualueilla toteutetut merkittävät metsienhakkuut haittaavat huomattavasti elinympäristöä ja suojelun kohteina olevia eläinlajeja.

Voiko komissio kertoa,

— onko se tietoinen kyseisestä toimesta

— aikooko se tutkia, onko kyseessä todellakin pelkkä siistimis- ja kunnostustoimi (kuten Brandenburgin osavaltion ympäristövirasto vakuuttaa)

— aikooko se tutkia (mahdollisesti myös paikan päällä), onko kyse Euroopan unionin direktiivien vastaisesta toiminnasta (luontotyyppien sekä luonnonvaraisen eläimistön ja kasviston suojelua koskevat direktiivit)?

Margot Wallströmin komission puolesta antama täydentävä vastaus

(18. syyskuuta 2003)

Parlamentin jäsen on tietoinen siitä, että luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY (1) 6 artiklan 3 ja 4 kohdan mukaan kaikki suunnitelmat tai hankkeet, jotka ovat omiaan vaikuttamaan merkittävästi yhteisön tärkeänä pitämään alueeseen, on arvioitava asianmukaisesti sen kannalta, miten ne vaikuttavat alueen suojelutavoitteisiin. Jos arvioinnin tulos on kielteinen, hanke voidaan toteuttaa ainoastaan erittäin tärkeän yleisen edun kannalta pakottavista syistä ja vaihtoehtoisten ratkaisujen puuttuessa. Tällaisessa tapauksessa jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000 -verkosto säilyy yhtenäisenä.

Esillä olevassa tapauksessa komissiolle ei ole toimitettu tietoja parlamentin jäsenen kuvaamasta tilanteen kehittymisestä. Parlamentin jäsenen toimittamien asiakirjojen perusteella komissio on kuitenkin koonnut lisätietoja tilanteen kehittymisestä.

Näiden tietojen mukaan tilanne näyttäisi olevan seuraava:

— Saksan toimivaltaiset viranomaiset (Kreisverwaltung) myönsivät luvan parlamentin jäsenen kuvaamiin metsien ja pensaiden hakkuutoimiin. Luvat myönnettiin metsien hakkuutoimien vaikutuksia alueiden suojelutavoitteisiin koskevan arvioinnin perusteella. Arvioinnissa tultiin siihen tulokseen, että hakkuu-toimet vaikuttaisivat alueisiin merkittävästi, ja tästä syystä korvaavat toimenpiteet olisivat tarpeen. Merkittävistä vaikutuksista huolimatta toimenpiteisiin myönnettiin lupa yleisistä turvallisuussyistä eli tulvantorjuntaan liittyvistä syistä. Ei kuitenkaan ole selvää, onko korvaavat toimenpiteet määritelty tai toteutettu.

— Sen selvittämiseksi, onko direktiivin 92/43/ETY 6 artiklan 3 ja 4 kohdan erityisesti korvaavia toimenpiteitä koskevia vaatimuksia noudatettu, komissio alkaa tutkia tapausta omasta aloitteestaan ja ottaa yhteyttä Saksan viranomaisiin.

(1) EYVL L 206, 22.7.1992.